CELEX: 32017D1841
Language: hr
Date: 2017-10-10 00:00:00
Title: Provedbena odluka Komisije (EU) 2017/1841 оd 10. listopada 2017. o izmjeni Provedbene odluke (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (priopćeno pod brojem dokumenta C(2017) 6886) (Tekst značajan za EGP. )

11.10.2017   
            
            
               HR
            
            
               Službeni list Europske unije
            
            
               L 261/26
            
         PROVEDBENA ODLUKA KOMISIJE (EU) 2017/1841
   оd 10. listopada 2017.
   o izmjeni Provedbene odluke (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama
   
      
         (priopćeno pod brojem dokumenta C(2017) 6886)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
   budući da:
   
               (1)
            
            
               Provedbena odluka Komisije (EU) 2017/247 (3), kako je zadnje izmijenjena Provedbenom odlukom Komisije (EU) 2017/1593 (4), donesena je nakon izbijanja visokopatogene influence ptica podtipa H5 u više država članica („predmetne države članice”) i nakon što su nadležna tijela tih država članica uspostavila zaražena i ugrožena područja u skladu s člankom 16. stavkom 1. Direktive Vijeća 2005/94/EZ (5).
            
         
               (2)
            
            
               Provedbenom odlukom (EU) 2017/247 predviđeno je da zaražena i ugrožena područja koja su uspostavila nadležna tijela predmetnih država članica u skladu s Direktivom 2005/94/EZ moraju obuhvaćati barem područja koja su u Prilogu toj provedbenoj odluci navedena kao zaražena i ugrožena područja.
            
         
               (3)
            
            
               Provedbenom odlukom (EU) 2017/247 utvrđeno je i da se mjere koje se provode na zaraženim i ugroženim područjima, kako je predviđeno člankom 29. stavkom 1. i člankom 31. Direktive 2005/94/EZ, zadržavaju barem do datuma određenih za ta područja u Prilogu toj provedbenoj odluci.
            
         
               (4)
            
            
               Ovisno o epidemiološkoj situaciji u pogledu visokopatogene influence ptica, predmetna država članica u skladu s člankom 16. stavkom 4. Direktive 2005/94/EZ može uspostaviti daljnja ograničena područja oko zaraženih i ugroženih područja ili uz njih.
            
         
               (5)
            
            
               Kako bi se ojačala kontrola bolesti, predmetne države članice trebale bi na svojim državnim područjima uspostaviti daljnja ograničena područja ako se epidemiološkim istraživanjem utvrdio ozbiljan rizik od širenja bolesti, uzimajući u obzir kriterije utvrđene u članku 16. stavku 3. Direktive 2005/94/EZ, koji uključuju, među ostalim, zemljopisni položaj, položaj i međusobnu udaljenost gospodarstava te procijenjeni broj peradi, njihovo premještanje i trgovinske tokove te raspoloživa sredstva i osoblje za provedbu kontrole tih područja.
            
         
               (6)
            
            
               Osim toga, člankom 32. te direktive utvrđeno je da nadležno tijelo može propisati da se neke ili sve mjere koje se provode na zaraženim i ugroženim područjima primjenjuju unutar daljnjih ograničenih područja.
            
         
               (7)
            
            
               Zbog jasnoće i kako bi se države članice, treće zemlje i dionike redovito obavještavalo o razvoju epidemiološke situacije u Uniji ta bi daljnja ograničena područja također trebala biti obuhvaćena Provedbenom odlukom (EU) 2017/247 i navedena u njezinu Prilogu. U tom prilogu trebalo bi odrediti datum do kojeg se primjenjuju zaštitne mjere u daljnjim ograničenim područjima, uzimajući u obzir epidemiološku situaciju u Uniji u pogledu visokopatogene influence ptica.
            
         
               (8)
            
            
               Predmetne države članice trebale bi zabraniti otpremu pošiljaka žive peradi, jednodnevnih pilića i jaja za valenje iz područja koja su u Prilogu Provedbenoj odluci (EU) 2017/247 navedena kao daljnja ograničena područja u druge države članice, osim ako predmetne države članice odobravaju slanje takvih pošiljaka pod posebnim uvjetima.
            
         
               (9)
            
            
               Provedbena odluka (EU) 2017/247 kako je izmijenjena Provedbenom odlukom Komisije (EU) 2017/696 (6) radi utvrđivanja uvjeta za otpremu pošiljaka jednodnevnih pilića iz područja koja su u Prilogu toj uredbi navedena kao zaražena i ugrožena područja, uzimajući u obzir nizak rizik od širenja visokopatogene influence ptica preko tog proizvoda. Slični uvjeti trebali bi se primjenjivati i za otpremu jednodnevnih pilića iz daljnjih ograničenih područja navedenih u Prilogu Provedbenoj odluci (EU) 2017/247 iz predmetne države članice u druge države članice.
            
         
               (10)
            
            
               Osim toga, predmetnim državama članicama trebalo bi dopustiti da odobre otpremu jaja za valenje iz daljnjih ograničenih područja jer nije vjerojatno da će ona prenijeti visokopatogenu influencu ptica drugoj peradi, posebno stoga što se njihove površine moraju dezinficirati prije otpreme u druge države članice, a ishodišne i odredišne valionice moraju biti u skladu s higijenskim pravilima propisanima u Prilogu II. Direktivi Vijeća 2009/158/EZ (7).
            
         
               (11)
            
            
               Provedbenu odluku (EU) 2017/247 trebalo bi stoga izmijeniti kako bi se utvrdili uvjeti pod kojima predmetne države članice otpreme smiju odobriti otpremu jednodnevnih pilića i jaja za valenje iz daljnjih ograničenih područja u druge države članice.
            
         
               (12)
            
            
               Prilog Provedbenoj odluci (EU) 2017/247 trebalo bi izmijeniti kako bi uključio novi dio C u kojem bi se navela daljnja ograničena područja koja je u skladu s Direktivom 2005/94/EZ uspostavila predmetna država članica i trajanje ograničenja koja se primjenjuju u daljnjim ograničenim područjima.
            
         
               (13)
            
            
               Provedbena odluka (EU) 2017/247 izmijenjena je Provedbenom odlukom Komisije (EU) 2017/977 (8) kako bi se datum početka njezine primjene produljio do 31. prosinca 2017.
            
         
               (14)
            
            
               Zbog povećanog rizika od sezonskog pojavljivanja te bolesti u Uniji mjere koje se provode na područjima navedenima u Prilogu toj provedbenoj odluci mogu se nastaviti nakon tog datuma ako se pojave novi slučajevi izbijanja bolesti u Uniji. Stoga je potrebno produljiti razdoblje primjene Provedbene odluke (EU) 2017/247 do 31. svibnja 2018.
            
         
               (15)
            
            
               Provedbenu odluku (EU) 2017/247 trebalo bi stoga na odgovarajući način izmijeniti.
            
         
               (16)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Provedbena odluka (EU) 2017/247 mijenja se kako slijedi:
   
               1.
            
            
               Članak 1. drugi stavak zamjenjuju sljedeći stavci:
               „Također, ovom se Odlukom na razini Unije utvrđuju daljnja ograničena područja koja će se uspostaviti u predmetnim državama članicama, kako je navedeno u članku 16. stavku 4. Direktive 2005/94/EZ, nakon slučaja ili slučajeva izbijanja visokopatogene influence ptica te trajanje mjera koje se provode na tim daljnjim ograničenim područjima.
               Ovom se Odlukom utvrđuju pravila u vezi s otpremom pošiljaka žive peradi, jednodnevnih pilića i jaja za valenje iz predmetnih država članica.”.
            
         
               2.
            
            
               U članku 3.a briše se stavak 3.
            
         
               3.
            
            
               Iza članka 3.a umeću se sljedeći članci 3.b, 3.c i 3.d:
               „Članak 3.b
               Predmetne države članice osiguravaju sljedeće:
               
                           (a)
                        
                        
                           daljnja ograničena područja koja su uspostavila njihova nadležna tijela, kako je navedeno u članku 16. stavku 4. Direktive 2005/94/EZ, obuhvaćaju barem područja koja su u dijelu C Priloga ovoj Odluci navedena kao daljnja ograničena područja.
                        
                     
                           (b)
                        
                        
                           daljnja ograničena područja koja su uspostavila njihova nadležna tijela, kako je navedeno u članku 32. Direktive 2005/94/EZ, obuhvaćaju barem područja koja su u dijelu C Priloga ovoj Odluci navedena kao daljnja ograničena područja.
                        
                     Članak 3.c
               1.   Predmetne države članice zabranjuju otpremu pošiljaka žive peradi, jednodnevnih pilića i jaja za valenje iz područja koja su u dijelu C Priloga navedena kao daljnja ograničena područja u druge države članice, osim ako nadležno tijelo predmetne države članice otpreme odobrava, pod sljedećim uvjetima, izravni prijevoz pošiljaka sljedećih proizvoda:
               
                           (a)
                        
                        
                           jednodnevni pilići koji ispunjavaju uvjete iz članka 3.a stavka 1. točaka (a) i (b);
                        
                     
                           (b)
                        
                        
                           jaja za valenje koja ispunjavaju sljedeće uvjete:
                           
                                       i.
                                    
                                    
                                       potječu od peradi koja se drži u odobrenim objektima koji se nalaze izvan područja koja su u dijelovima A i B Priloga navedena kao zaražena i ugrožena područja;
                                    
                                 
                                       ii.
                                    
                                    
                                       ako je klinički posjet peradi u svim proizvodnim jedinicama odobrenih objekata tijekom 72 sata prije otpreme pošiljke dao pozitivan rezultat;
                                    
                                 
                                       iii.
                                    
                                    
                                       jaja za valenje i njihova ambalaža dezinficirani su prije otpreme u skladu s uputama službenog veterinara.
                                    
                                 
                     2.   Prijevoz pošiljaka jednodnevnih pilića i jaja za valenje iz stavka 1. bez nepotrebnog se odgađanja obavlja u vozilima, spremnicima i kutijama, prema potrebi, koji su očišćeni i dezinficirani u skladu s uputama službenog veterinara.
               Članak 3.d
               Predmetna država članica osigurava da veterinarski certifikati iz članka 20. Direktive 2009/158/EZ, utvrđeni u njezinu Prilogu IV., koji se prilažu pošiljkama jednodnevnih pilića i jaja za valenje iz članaka 3.a i 3.c ove Odluke za otpremu u druge države članice sadržavaju sljedeću rečenicu:
               
                  ‚Pošiljka je u skladu s uvjetima zdravlja životinja utvrđenima u Provedbenoj odluci Komisije (EU) 2017/247’.”
               
            
         
               4.
            
            
               U članku 5. datum „31. prosinca 2017.” zamjenjuje se datumom „31. svibnja 2018.”.
            
         
               5.
            
            
               Prilog Provedbenoj odluci (EU) 2017/247 mijenja se u skladu s Prilogom ovoj Odluci.
            
         Članak 2.
   Ova je Odluka upućena državama članicama.
   
      Sastavljeno u Bruxellesu 10. listopada 2017.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 395, 30.12.1989., str. 13.
   
   
      (2)  SL L 224, 18.8.1990., str. 29.
   
   
      (3)  Provedbena odluka Komisije (EU) 2017/247 оd 9. veljače 2017. o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 36, 11.2.2017., str. 62.).
   
      (4)  Provedbena odluka Komisije (EU) 2017/1593 od 20. rujna 2017. o izmjeni Priloga Provedbenoj odluci (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 243, 21.9.2017., str. 14.).
   
      (5)  Direktiva Vijeća 2005/94/EZ od 20. prosinca 2005. o mjerama Zajednice u vezi s kontrolom influence ptica i o stavljanju izvan snage Direktive 92/40/EEZ (SL L 10, 14.1.2006., str. 16.).
   
      (6)  Provedbena odluka Komisije (EU) 2017/696 od 11. travnja 2017. o izmjeni Provedbene odluke (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 101, 13.4.2017., str. 80.).
   
      (7)  Direktiva Vijeća 2009/158/EZ od 30. studenoga 2009. o uvjetima zdravlja životinja kojima se uređuje trgovina peradi i jajima za valenje unutar Zajednice i njihov uvoz iz trećih zemalja (SL L 343, 22.12.2009., str. 74.).
   
      (8)  Provedbena odluka Komisije (EU) 2017/977 od 8. lipnja 2017. o izmjeni Provedbene odluke (EU) 2017/247 o zaštitnim mjerama povezanima sa slučajevima izbijanja visokopatogene influence ptica u određenim državama članicama (SL L 146, 9.6.2017., str. 155.).
   
      PRILOG
      Iza dijela B Priloga Provedbenoj odluci (EU) 2017/247 dodaje se sljedeći dio C:
      
         „DIO C
         
            Država članica:
         
         Daljnja ograničena područja u predmetnim državama članicama kako je navedeno u članku 3.b:
         
                     Država članica: područje obuhvaća:
                  
                  
                     Datum do kojeg se mjere primjenjuju u skladu s člankom 3.b
                  
               
                      
                  
                  
                     
                        xx.xx.201x.”